**DKG – Epsilon chapter - 2-års-rapport 2021-2023**

**Styret** har i 2-års-perioden bestått av:

 Chapter president Ellen Breen

 Past president Astrid H. Bie Skaaland

 Sekretær Ellen Susanne Pedersen/ Agnes Haugen Espeland

 Kasserer Inger Grethe Ugland/ Ingrid Christiansen

 Referent Randi K. Skaar/ Anna Handeland

 Web-medarbeider Helene Øydne Fredly

 Styremedlem Randi Rosenberg Hall

Vi har i denne 2-års-perioden hatt 20 styremøter, stort sett hjemme hos styremedlemmene.

Det siste året har vært spesielt for Epsilon chapter. Vi har deltatt i begravelse eller bisettelse til 4 av foreningens medlemmer – 3 av dem var med helt fra starten i 1990. Men vi gleder oss over at vi har fått 3 nye, yrkesaktive medlemmer. Vi begynte å arbeide aktivt med rekruttering et par år før pandemien. Så ble det en lang pause, men nå jobber vi videre og har kontakt med et par aktuelle kandidater. Det er viktig med personlig kontakt og jevnlig oppfølging. Vi er nå 19medlemmer i Epsilon.

På grunn av pandemien måtte vi våren 2021 avlyse flere planlagte arrangementer, både et medlemsmøte, en sosial samling og også sommerfesten.

Vi har vanligvis 4 samlinger hvert semester og avslutter halvåret med en jule- eller sommerfest. Mange av medlemsmøtene har vært holdt i kommunens lokaler i Rådhuskjelleren i Kristiansand – gratis, praktisk og sentralt. Men det siste året har vi fått benytte lokaler på et skolesenter der to av de nye medlemmene våre holder til. Vi har en ordning med transport til møtene våre…………..(jfr aktivitetsplanen - «Legge til rette for aktiv deltakelse fra flest mulig medlemmer.»)

I tillegg til medlemsmøtene har vi invitert til uformelle lunsjsamlinger blant annet på Kafe Hopeful – og støtter dermed organisasjonen Hopeful som hjelper ungdom. Noen av medlemmene våre er aktive med innsamlingsaksjoner og er hjelpere på språk-kafé.

Epsilon skulle feiret 30-års jubileum i 2020, men det måtte utsettes - og ble arrangert i forbindelse med julefesten desember 2021. Her deltok flere av medlemmene som var med helt fra starten av foreningen, og vi fikk historier fra de første årene Epsilon eksisterte.

Vi fikk også se og høre om utviklingen av norske julehefter.

På sommerfesten 2022 besøkte vi vakre Myren Gård og fikk orientering og omvisning i sveitserhuset og den store og spesielle parken. Til julefesten 2022 fikk vi veldig hyggelig besøk av vår State president Hilde med inspirasjonsforedraget «Hvor står vi, hvor går vi?»

**Medlemsmøter:**

På møtene har vi i løpet av 2-årsperioden hatt disse emnene (jfr. Aktivitetsplanen – mange av emnene omhandler samfunnsengasjement):

* «Ytringsfriheten og lærerens dilemma»
* «Vi gir unge en livsstilsendring» - om arbeidet til Kafé Hopeful
* Nye læreplaner i videregående skoler – og spesielt om forskerlinja på Vågsbygd vgs.
* «Kvinnens rolle i dagens samfunn»
* «Hva kan få en lærer til å fortsette i yrket sitt?»
* Orientering om organisasjonen DKG og hvilke muligheter den kan gi medlemmene
* Forskeropplegg med elever i videregående skole
* Kongsgård skolesenter – hvordan drives opplæring av innvandrere?
* Historien bak hjelpeprosjektet vi støtter i Rajshahi/Bangladesh
* «Avviksmeldinger – hvorfor skal vi sende dem, og hva kan det føre til?» ved hovedverneombud skole i Kristiansand kommune
* Informasjon om IB-linja ved Kristiansand Katedralskole Gimle – bl a utdanningsløpet til elevene på den studieforberedende linja

**Web-siden:**

Siden våren 2021 har Epsilon fått hjelp av studenter ved IB-linja på KKG til å oppgradere hjemmesida, gjøre den lettere tilgjengelig og instruktiv for nåværende og mulige nye medlemmer. Dette arbeidet fortsetter vi med. Vi tar gjerne imot innspill fra de andre chapterne, og håper at alle medlemmene vil lære seg å bruke hjemmesida og bli kjent med organisasjonens digitale informasjonskilder. Hjemmesida kan være en viktig faktor i arbeidet med å gjøre foreningen vår bedre kjent blant kvinner innenfor opplæring og undervisning. (Jfr. Mål for Organisasjonsutvikling i Aktivitetsplanen)

**Prosjekt:**

Epsilon er med på prosjektet “Women Support Group Kristiansand” som ledes av kvinner fra Kristiansand, bl.a. Inger Berit Mjølund som er medlem av chapteret vårt. Hun holder oss jevnlig oppdatert om hva som skjer med kvinneprosjektet i Rajshahi (som forøvrig er Kristiansands vennskapsby i Bangladech). Mange unge jenter får hjelp og opplæring.

Pandemien skapte store problemer for virksomheten, men tidlig på høsten 2022 var gruppene i gang igjen – to kvinne/jentegrupper med 60 personer i hver gruppe. De får opplæring i lover og rettigheter, nasjonal kvinneutviklingspolitikk, menneskerettigheter med særlig fokus på kvinner, helse og økonomi. Det er også gjennomført et 3 måneders kurs i tekstil for 30 kvinner, og før pandemien fikk mange opplæring i bruk av symaskin.

På møtene våre har vi utlodning til inntekt for prosjektet. I denne 2-årsperioden har Epsilon støttet prosjektet med 20.000 kr. (Jfr. Mål for samfunnsengasjement)

**Søster-chapter:** Epsilon hadde før pandemien kontakt med et søster-chapter i Amsterdam - og hadde besøk av 3 av deres medlemmer. Vi skulle vært på gjenvisitt, men Korona-situasjonen satte en stopper for dette. Vi undersøker mulighetene for å ta opp igjen kontakten med Amsterdam. (Jfr. Tiltak under samfunnsengasjement)

**Landsstyret:**

Epsilon har i denne 2-års-perioden vært representert i landsstyret med Chapter president Ellen Breen og Past president i landsstyret Astrid H. Bie Skaaland.

**Internasjonal deltakelse:**

Past president Astrid H. Bie Skaaland har vært Norges representant i Europeisk Forum denne perioden. Hun deltok også på Convention i New Orleans juli 2022.

Kristiansand, 14.03.2023

Ellen Breen - Chapter president Epsilon